Ҡайһы бер телдәрҙә, мәҫәлән,  рус, инглиз, француз телдәрендә, ижек һүҙҙең  мәғәнәүи йөкмәткеһе менән морфологик  бүленешенә  бер ниндәй ҙә йоғонто яһамай. Бындай телдәрҙә ижектәрҙең сиктәре  күсеп йөрөй һәм төрлө  модификацияла төрлөсә үҙгәрә ала, был ваҡытта  морфемаларға ла, грамматик формаларға ла бәйле булмай. Әйтәйек, рус телендәге  дом һүҙе бер ижектән тора, тамыр тотошлай ошо ижек эсенә инә, ә дома формаһында ижек тамырҙың  бер өлөшөн генә үҙ эсенә ала, тамырҙың һуңғы өнө ялғау менән берләшә лә икенсе ижекте яһай. Ҡайһы берҙә, мәҫәлән,  француз телендә, ижек ике үҙаллы һүҙҙең береһенең аҙағын, икенсеһенең башын берләштерә ала.